b'\n_START_ARTICLE_\nSkoki v vodo\n_START_PARAGRAPH_\nSkoki v vodo so olimpijska \xc5\xa1portna panoga, ki se je razvila iz gimnasti\xc4\x8dnih prvin. Izvajajo se z odrivom iz skakalnice (skakalne deske ali stolpa) ob primerno globokem bazenu z doskokom v vodo (na noge ali na glavo). Skok v vodo se pri\xc4\x8dne z zaletom ali z mesta, iz stoje\xc4\x8dega polo\xc5\xbeaja ali stoje na rokah, izvede se v iztegnjenem, sklonjenem, skr\xc4\x8denem ali prostem polo\xc5\xbeaju (ki se prilagaja rotaciji), z glavo naprej ali nazaj, z vrtenjem naprej ali nazaj ter/ali vija\xc4\x8dno._NEWLINE_Predpise v \xc5\xa1portu (tekmovanja, to\xc4\x8dkovanje ocen) zagotavlja FINA pravilnik za skoke v vodo (FINA Diving Rules), podrobnej\xc5\xa1a navodila pa tudi FINA priro\xc4\x8dnik za sodnike (FINA Diving Officials Manual).'